google/wiki40b huggingface dataset:
Shalom TV

Shalom TV הוא ערוץ טלוויזיה אמריקאי יהודי המשודר ברשתות הכבלים בארצות הברית.

פעילות

הערוץ עוסק בתכנים יהודים, לא מזוהה עם זרם או ארגון מסוים בקהילה היהודית בארצות הברית. כ-37 מיליון משקי בית אמריקאים וקנדים יכולים לקלוט את הערוץ דרך הכבלים.
"Shalom TV" עלתה לאוויר ב-31 באוגוסט 2006 בתשדירון וידאו. שידורי הרשת כוללים כיסוי תקשורתי של האירועים המרכזיים בקרב קהל היעד של הקהילה היהודית בצפון אמריקה, ראיונות עם דמויות מרכזיות בקהילה זו, כמו גם עם דמויות מרכזיות בעולם היהודי בכלל, סדרות ייחודיות בנושאי לימוד עברית ותלמוד, ותוכניות מקור לילדים יהודים.
בערוץ תכנים העוסקים בתרבות יהודית, דת, בישול יהודי, ארץ ישראל, סרטים מישראל, תרבות יידיש, ראיונות עם אישי ציבור יהודים, תוכניות חינוכיות ותוכניות ללימוד עברית. במהלך הבחירות לנשיאות ארצות הברית 2008, התראיין לערוץ סגן הנשיא לעתיד ג'ו ביידן, במטרה לפנות לקהל הבוחרים היהודי בארצות הברית.
בין מנהלי הרשת, הרב מרק גולוב, שייסד את הערוץ הראשון ברוסית בארצות הברית, עבור יוצאי ברית המועצות אשר היגרו משם לארצות הברית. בראנפורד האמר, אשר ייסד את רשת הכבלים בפנסילבניה; כמו גם דייוויד ברוגונה אשר פעיל גם ברשתות פוקס ו-Showtime.
מישל טרכטנברג

ביוגרפיה

טרכטנברג נולדה בניו יורק, ארצות הברית למשפחה יהודית. אמהּ לאנה היא מנהלת בנק יהודייה-רוסייה. אביה מייקל טרכטנברג הוא מהנדס יהודי-גרמני. שני הוריה היגרו לארצות הברית בצעירותם. חוגגת את חנוכה וחג המולד יחד. הסבים שלה חיים בישראל. היא גדלה עם אחותה הגדולה איירן בשכונת שיפסהד ביי שבברוקלין, שם למדה בחטיבת הביניים. לאחר מכן, למדה בתיכון בלוס אנג'לס שבקליפורניה. יש לה אח למחצה ששמו דן. דוברת רוסית שוטפת.

טלוויזיה

הופעתה הראשונה הייתה בשנת 1988 בפרסומת לנוזל כביסה. מאז היא הופיעה ביותר ממאה פרסומות. ב-1991, היא התארחה בפרק בסדרה "חוק וסדר". 
את אחד מתפקידיה הראשונים, היא קיבלה בשנת 1993 בסדרה "כל ילדיי". לאחר מכן גילמה את דמותה של נונה פ' מקלנברג בסדרה "ההרפתקאות של פיט ופיט" ששודרה בין השנים 1994–1996. טרכטנברג שיחקה בסדרה "מיגו". על תפקידה זה זכתה בפרס האמן הצעיר.
באותה תקופה היא גילמה גם את לילי מונטוגמרי בסדרה "כל ילדיי", שם שיחקה לראשונה לצד שרה מישל גלר, שהייתה לאחר מכן שותפתה לסדרה באפי ציידת הערפדים. בקיץ של שנת 2000 קיבלה טרכטנברג את התפקיד בסדרה באפי ציידת הערפדים, בדמות דון סאמרס, בו נשארה עד לסיום הסדרה בשנת 2003. כמו כן, היא קיבלה את תפקיד סלסטה בסדרה "עמוק באדמה" ששודרה ברשת האמריקאית HBO.
ובנוסף גילמה את התפקיד ג׳ורג׳ינה ספרקס בסדרה ״אחת שיודעת״ למשך כמה פרקים ועונות.

ב-2013, השתתפה בפרק בסדרה "מחשבות פליליות", ובסדרה "סליפי הולו".

קולנוע

הקריירה הקולנועית של טרכטנברג החלה בשנת 1996 בתפקיד הראשי בסרט "הרייט המרגלת". בשנת 1999 שיחקה טרכטנברג בסרט "חוש חש הבלש". בשנת 2004 שיחקה בסרט "יורוטריפ", שזכה להצלחה יחסית. בשנת 2005 שיחקה בסרט נסיכת הקרח, וב-2006 בסרט "חג מולד שחור". החל משנת 2008 משחקת טרכטנברג בסדרה האמריקאית "אחת שיודעת" בתפקיד ג'ורג'ינה ספארקס. באותה שנה, שיחקה טרכטנברג בסרט "שוב בן 17".
יחסי מאוריציוס–רוסיה

היסטוריה

היחסים הדיפלומטיים הרשמיים בין שתי המדינות החלו ב-17 במרץ 1968.

נציגות דיפלומטית

למאוריציוס יש שגרירות הממוקמת במוסקבה. השגרירות נפתחה בשנת 2003.
לרוסיה יש שגרירות הממוקמת במאוריציוס.
אנה איסטדן

ביוגרפיה

איסטדן נולדה בפינלנד כבתם של זוג חוואים, היא למדה בבית ספר לדוגמנות ובגיל שתים עשרה החלה לעבוד בתחום, היא הופיעה לראשונה על שער מגזין לאחר שזכתה בתחרות דוגמניות שאורגנה על ידי מגזין נוער בפינלנד. 
היא דיגמנה במדינות רבות ברחבי העולם והופיעה בקמפיינים לחברות הרמס, קלווין קליין.
כשחקנית היא הופיעה בתפקיד הראשי במחזה "היפהפייה הנרדמת" במחזה שהועלה בשיקגו. כמו כן שיחקה באופרות הסבון "ימי חיינו" ו"תשוקות", והיא הופיעה בין היתר בסרט "דרכים צדדיות". בנוסף, היא הופיעה בסדרה "מי רוצה להיות גיבור על".
ב-2010 הועמדה לפרס שחקנית המשנה הטובה ביותר בפסטיבל הסרטים העצמאיים "מתוד פסט" (Method Fest).
אקס-מן: ימי עבר עתידי

עלילה

עלילת הסיפור נעה בין זמן ההווה - שבו האקס-מן נלחמים באחוות המוטאנטים של מיסטיק - לזמן העתיד שבו האקס-מן לא הצליחו למנוע מאחוות המוטאנטים להתנקש בחייו של הסנאטור רוברט קלי. ביקום עתידי זה, זקיפי הסנטינל שולטים בארצות הברית, והמוטאנטים חיים במחנות ריכוז. חברי האקס-מן מזמן ההווה מוזהרים על העתיד לבוא בידי גרסה מבוגרת יותר של קיטי פרייד, חברת קבוצתם, שתודעתה נסעה בזמן והשתלטה על הצעירה כדי להזהירם. היא מצליחה במשימתה וחוזרת לזמנה רק כדי לגלות שהעתיד נותר ללא שינוי.
כחלק מהשלכות הסיפור, רייצ'ל סאמרס נסעה חזרה בזמן כדי להצטרף לקבוצת האקס-מן בזמן ההווה. נמרוד, הסנטינל האולטימטיבי, עקב אחריה והפך ליריבם של האקס-מן ושל מועדון הלפייר בזמן ההווה.
חוק הודעה לעובד ולמועמד לעבודה (תנאי עבודה והליכי מיון לקבלה לעבודה)

חוק הודעה לעובד ולמועמד לעבודה הוא חוק שמטרת היא לוודא כי לא תהיה מחלוקת לגבי תנאי ההעסקה שהוסכמו בעתיד וכי העובד מודע לזכויות והחובות המוטלות עליו מתוקף חוזה העבודה.

עיקרי החוק

חוק הודעה לעובד ולמועמד לעבודה (תנאי עבודה והליכי מיון וקבלה לעבודה), קובע כי על המעסיק למסור לעובד הודעה בכתב, שבה יפרט המעסיק את תנאי העבודה של העובד, וזאת תוך 30 ימים מתחילת העבודה (או תוך 7 ימים אם העובד נער בהתאם להגדרתו בחוק עבודת הנוער). ישנה רשימת פרטים ספציפיים שיש לפרט בהודעה זו ובחוק אף קיים טופס ייעודי לכך.
במקרה שבו נמסר לעובד הסכם עבודה כתוב ובו מפורטים כל תנאי העבודה שיש למסור לעובד לפי החוק ובטווח הזמנים שבו מחויב המעסיק למסירת ההודעה לעובד על פי החוק – המעסיק לא יידרש למסור הודעה לעובד על פי חוק בנוסף להסכם העבודה.

שינוי בתנאי העבודה

במקרה שבו חל שינוי בתנאי העבודה של העובד, על המעסיק למסור לעובד הודעה על שינוי תוך 30 ימים מהיום שבו חל השינוי (או תוך 7 ימים אם מדובר בנער). גם להודעה על שינוי קיים טופס ייעודי שנקבע בחוק.
ראובן הרטנשטיין

רבי ראובן הרטנשטיין (בכתיב יידי: הארטענשטיין; נפטר בכ"ו בניסן ה'תקצ"ה, 25 באפריל 1835) היה רב חסידי, מגדולי רבני יהדות רוסיה, רבן של זיטומיר, אודסה וקונסטנטין-ישן.

ביוגרפיה

נולד לרבקה רחל ולרב יוסף הרטנשטיין, שהיה אב"ד קונסטנטין ישן, מצאצאי רבי יום טוב ליפמן הלר. היה חסידם של האדמו"רים: רבי אברהם יהושע השיל מאפטא, רבי ישראל פרידמן מרוז'ין ורבי משה צבי מסאווראן.
בצעירותו התמנה כרבה של זיטומיר ובראשית שנות ה-20 של המאה ה-19 התמנה כרבה של אודסה, שהייתה אחת הקהילות היהודיות הגדולות באוקראינה, אף שמעמד הרבנות והיהדות הדתית בכלל, היו כבר בשפל בעיר. לאחר פטירת אביו ב-1834, נענה לקריאת אנשי הקהילה בקוסטנטין ישן הקטנה יותר לעבור לכהן כרב בעירם, מתוך תקווה כי בהיעדר טרדות הרבנות של העיר הגדולה, יוכל לסדר את כתביו לדפוס. הוא מינה כממלא מקום באודסה את חתנו רבי יחיאל מיכל צבי הירש היילפרין ששימש כרבה של אודסה בעשרות השנים הבאות.
תוכניתו לסדר את כתביו לדפוס לא צלחה, לא חלפה שנה מאז הגיעו לקוסטנטין ישן והוא נפטר ביום שבת, כ"ו בניסן ה'תקצ"ה, 25 באפריל 1835. הוא נקבר באודסה למחרת היום.
אנדרואיד לוליפופ

פיתוח

אנדרואיד 5.0 הוכרז לראשונה באירוע ה-Keynote במהלך כנס המפתחים Google I/O 2014, בתאריך ה-25 ביוני 2014. לצד אנדרואיד לוליפופ הוכרזו גם Android Auto, Android TV וכמו גם הדגמות עם Android והכרזה על השעון החכם ה-Gear Live מתוצרת סמסונג.
חלק מהאירוע ה-Keynote הוקדש לשפת עיצוב חדשה הקרויה בשם "עיצוב חומר" (באנגלית: "Material Design"). שפת העיצוב החדשה כוללת התייחסות רבה לכרטיסים, שנראו לראשונה בשירות ה-Google Now (שנכלל באנדרואיד מגרסת 4.1 "ג'לי בין"), עם עיצוב נקי חדש הכולל שימוש רב יותר באנימציות והצללות. שפת העיצוב החדשה תיכלל באנדרואיד לוליפופ, כמו גם בשירותים אחרים של גוגל, כמו דפדפן ה-Chrome, או מערכת ההפעלה למחשבים ניידים Chrome OS.
מגוגל נאמר ש"שפת העיצוב החדשה קיבלה השראה מנייר ודיו. אך בניגוד לנייר פיזי החומר הזה יכול להשתנות והוא דינאמי לחלוטין ומתאים את עצמו לכל מצב".

תכונות

אנדרואיד לוליפופ כוללת עיצוב חדש לממשק ההודעות וההתראות. התראות בודדות מוצגות כעת בכרטיסים, כחלק משפת העיצוב החדשה, והתראות מרובות של יישום אחד יכולות להיות מכווצות בהתראה אחת בלבד. התראות מוצגות כעת במסך הנעילה כמו כרטיסים. ישנה גם תכונה חדשה של "נא לא להפריע". תפריט היישומים הפועלים החדש כולל עיצוב חדש לכרטיסי היישומים האחרונים, אנימציות חדשות, ותכונה חדשה, שמאפשרת כרגע לראות את הקישורים בכרטיסים של דפדפן ה-Chrome.
הגרסה החדשה כוללת גם אפשרות להתראות "צפות" במסך מלא. לדוגמה: כאשר משחק מופעל במסך מלא במכשיר, התראה על שיחה תיראה ככרטיס בקצה העליון של המסך, שבה יהיה ניתן לבחור אם לענות או לנתק. הגרסה החדשה כוללת גם שיפור בחיי סוללה. בנוסף, יש גם מצב "חיסכון בסוללה" חדש. גם האבטחה שופרה, ובגרסה זו ישנה אפשרות שבזמן שהטלפון קרוב למחשב, ניתן יהיה להיכנס למכשיר ללא סיסמה, אך כאשר הטלפון רחוק מהמחשב דרושה סיסמה על מנת להיכנס למכשיר.

מועד ההוצאה

גרסה למפתחים שוחררה עבור מכשיר ה-Nexus 5 וה-Nexus 7 2013 ביוני 26, 2014. הגרסה החלה להופיע ב-OTA (עדכון גרסה דרך המכשיר עצמו) ב-12 בנובמבר 2014. הסמארטפון נקסוס 6 והטאבלט נקסוס 9 היו המכשירים הראשונים שיצאו עם גרסה זו. HTC התחייבה לעדכן את ה-HTC One M8 תוך 90 יום מההכרזה. מוטורולה הודיעה שתעדכן את מכשיר המוטו X בשתי גרסאותיו, מוטו G בשתי גרסאותיו, מוטו E, הדרואיד מיני, והדרואיד אולטרה ודרואיד מקס.
בכיר ב-LG ציין שמכשיר ה-LG G3 יעודכן עד סוף השנה, ולפי הערכות איתו יעודכנו סדרת ה-G3 המורחבת, מכשיר הדור הקודם LG G2, וסדרת L האחרונה.
סוני הכריזה שהעדכון יגיע בראש ובראשונה למכשירי הדור האחרון: Xperia Z3, Xperia Z3 V וכן ל-Xperia Z3 Compact המוקטן. בנוסף, היא תגיע גם ל-Xperia Z הראשון, ושאר דגמיו השונים – ZL, ZR, Z Ultra והטאבלט Z. גם ה-Z1 יקבל את העדכון כולל גרסת ה-Compact וכן Z2 ו-Z2 Tablet.

עיצוב ומראה

החל מגרסה 5.0.0 קיים עיצוב חדש לדף הבית ואייקונים חדשים וניתן להגדיר לכל יישום עוצמת שמע משלו ותעדוף תצוגה.
רוברט שון לאונרד

קורות חיים

לאונרד נולד בווסטווד, ניו ג'רזי תחת השם רוברט לורנס לאונרד לג'ויס, אחות ורוברט הווארד לאונרד, מורה לספרדית.
הוא גדל ברידג'ווד ולמד בתיכון רידג'ווד ולאחר מכן למד באוניברסיטת פורדהאם ובאוניברסיטת קולומביה. לאחר הלימודים התקבל לאיגוד שחקני הקולנוע שם התברר לו שהוא חולק את אותו השם עם שחקן אחר ואז שינה את שמו האמצעי לשוֹן, שם אחיו.

קריירה

ב-1989, בהיותו בן 20, שיחק לאונרד בסרט זוכה פרס האוסקר "ללכת שבי אחריו" בתפקיד ראשי של: ניל פרי, הסרט בבימויו של פיטר ויר.
בשנת 1993 גילם את קלאודיו בסרט "מהומה רבה על לא דבר" בבימויו של קנת בראנה, לצידם של דנזל וושינגטון וקיאנו ריבס. 
הוא זכה לעיקר פרסומו בזכות תפקידו בסדרה האוס. הוא היה השחקן הראשון שלוהק לסדרה, ונמצא שם מתחילתה בשנת 2004 עד סופה ב-2012. בסדרה הוא מגלם את דמותו של אונקולוג שהוא חברו היחיד של ד"ר האוס.
בשנת 2003 שיחק בסרט הטלוויזיה "בית צבוע" בכיכובו של לוגאן לרמן, הסרט מבוסס על ספר באותו שם מאת ג'ון גרישם מ-2001. 
בשנת 2001 זכה בפרס טוני על משחקו במחזה "המצאת האהבה" על פי הסופר והמחזאי טום סטופארד.
בשנת 2019 שיחק בסדרת הטלוויזיה "האזור החם" בערוץ נשיונל ג'יאוגרפיק בכיכובה של ג'וליאנה מרגוליס.

חיים אישיים

לאונרד נשוי לגבריאלה סליק. לזוג שתי בנות: אלינור וקלאודיה.
הפארק הפרובינציאלי הר פרני

הפארק הפרובינציאלי הר פרני (באנגלית: Mount Fernie Provincial Park) הוא פארק פרובינציאלי, בסמוך לעיירה פרני, בפרובינציית קולומביה הבריטית שבקנדה. שטחו של הפארק 1,410 דונמים.

היסטוריה

הפארק הוקם ב-4 במאי 1959. ושטחו השתנה במהלך השנים. בעת שהוקם (בצו מספר 1006) היה שטח הפארק 2,590 דונמים, בחקיקה מה-17 במאי 2004 שונה שטח הפאקר ל-1,390 דונמים; באוקטובר 2004 תוקן שטח הפארק וכיום שטחו 1,410 דונמים.

פעילויות נופש בפארק

פעילויות הנופש בפארק כוללות קמפינג, מסלולי הליכה, שחייה או דיג. בשל פופולריות הפארק מוגבלת תקופת המחנאות המותרת בפארק לשבעה ימים בעונת הקיץ.
אנדרה סילבה

קריירת מועדונים

סילבה גדל במחלקות נוער של מועדונים שונים בעיר פורטו, ובשנת 2011 הצטרף למחלקת הנוער של המועדון הבכיר בעיר, פורטו. בעונת 2013/2014 החל סילבה לשחק בפורטו ב', קבוצת המילואים של פורטו. ב-2 בינואר 2016 ערך סילבה את הופעת הבכורה שלו בקבוצה הראשונה של המועדון, כשנכנס כמחליף במקומו של וינסנט אבובקאר בדקה ה-71 בהפסד 2-0 לספורטינג ליסבון במסגרת המחזור ה-15 בליגת העל הפורטוגלית. ב-14 במאי הבקיע סילבה את שער הבכורה שלו במועדון, שער בדקה ה-88 בניצחון 4-0 על בואבישטה במסגרת המחזור ה-34 בליגה. בעונתו הראשונה בקבוצה הראשונה של המועדון ערך סילבה 9 הופעות ליגה, בהן הבקיע שער אחד.
את עונת 2016/2017 פתח סילבה בסערה, עם 5 שערים ב-7 הופעות ליגה. ב-14 בספטמבר 2016 ערך סילבה את הופעת הבכורה שלו בשלב הבתים של ליגת האלופות, כששיחק 90 דקות בתיקו 1-1 נגד פ.צ. קופנהגן במסגרת שלב הבתים של עונת 2016/2017. ב-18 באוקטובר הבקיע סילבה את שער הבכורה שלו בליגת האלופות, שער מכריע בפנדל בדקה השנייה של תוספת הזמן של המחצית השנייה בניצחון 2-1 על קלאב ברוז' במסגרת המחזור השלישי של שלב הבתים.
ב-12 ביוני 2017 חתם סילבה לחמש שנים במילאן. ב-27 ביולי ערך את הופעתו הבכורה בקבוצה בניצחון 1-0 על קראיובה במוקדמות הליגה האירופית. ב-17 באוגוסט הבקיע צמד שערי בכורה בניצחון 6-0 על שקנדיה טטובו במוקדמות הליגה האירופית. 
ב-11 באוגוסט 2018 הושאל סילבה לעונה אחת לסביליה.

קריירה בינלאומית

ב-1 בספטמבר 2016 ערך סילבה את הופעת הבכורה שלו בנבחרת פורטוגל, כשהחליף את אדר בפתיחת המחצית השנייה בניצחון 5-0 על נבחרת גיברלטר במשחק ידידות. ב-7 באוקטובר 2016, בהופעתו השלישית בנבחרת הבקיע סילבה את שער הבכורה שלו, שער בדקה ה-86 בניצחון 6-0 על נבחרת אנדורה במסגרת מוקדמות מונדיאל 2018. ב-10 באוקטובר 2016, בהופעתו הרביעית בנבחרת, הבקיע סילבה שלושער בניצחון 4-0 על נבחרת איי פארו במסגרת מוקדמות מונדיאל 2018.
ענת מאירי

ביוגרפיה

מאירי התאמנה בקבוצת אס"א תל אביב בהדרכתו של נתנאל פנטילט.
בתחרות שנערכה בינואר 1977 קבעה מאירי בריצת 2000 מטר תוצאה של 6:29.5 דקות. בתחרות האתלטיקה של המכביה העשירית ביולי היא זכתה במדליית כסף בריצת 1500 מטר תוצאה של 4:35.42 דקות, אחרי זהבה שמואלי (4:34.96 דקות) ולפני רחל הלה (4:38.90 דקות), שתיהן מישראל.

שיאנית ישראל

בתחרות בינלאומית בין נבחרת ישראל לנבחרת יוון שנערכה במכון וינגייט בתחילת מאי 1978 ניצחה מאירי בריצת 1500 מטר בשיא נערות חדש של 4:32.2 דקות. חודשיים לאחר מכן, בתחרות שנערכה בבון שבגרמניה ב-29 ביוני היא זכתה במדליית כסף בריצת 800 מטר בשיא ישראלי חדש לנערות בתוצאה של 2:07.7 דקות. שבועיים לאחר מכן, בתחרות שנערכה בלוזאן שבשווייץ היא זכתה במדליית ארד בריצת 1500 מטר, בשיא ישראלי חדש של 4:22.63 דקות, שיפור לשיא בן ה-7 שנים של חנה שזיפי (4:25.0 דקות).

אלופת כינוס הפועל

בתחרות האתלטיקה במסגרת כינוס הפועל ה-11 שנערכה ברמת גן בתחילת מאי 1979 זכתה מאירי בשתי מדליות זהב, בריצת 1500 מטר בתוצאה של 4:29.5 דקות, לפני זהבה שמואלי (4:30.3 דקות) ורחל הלה (4:38.0 דקות) ובריצת 3000 מטר בשיא בינלאומי חדש של 9:35.6 דקות, לפני מרי סטיוארט (9.35.8 דקות), אלופת משחקי חבר העמים הבריטי בריצת 1500 מטר ושמואלי (9:38.3 דקות).
בתחרות שנערכה באורהוס שבדנמרק ב-21 ביוני 1979 זכתה מאירי בריצת 3000 מטר בשיא ישראל חדש של 9:22.3 דקות, שיפור לשיאה הקודם (9:31.8 דקות), לפני זהבה שמואלי (9:24.4 דקות), שאף היא שיפרה את השיא הישראלי. חודש לאחר מכן, בתחרות שנערכה בדבלין שבאירלנד ב-25 ביולי היא זכתה במדליית כסף בריצת 3000 מטר בשיא ישראלי חדש של 9:22.15 דקות, אחרי דאפי מאירלנד (9.22.11 דקות).
בתחרות שנערכה באודינה שבצפון איטליה ב-16 במאי 1980 סיימה מאירי במקום רביעי בריצת 1500 מטר, בשיא ישראלי חדש של 4:15.01 דקות. חודשיים לאחר מכן, בתחרות שנערכה בווינה שבאוסטריה ב-17 ביולי היא זכתה במדליית זהב בריצת 800 מטר בשיא נוער חדש של 2:06.89 דקות, התוצאה השלישית בטיבה בכל הזמנים של אתלטית ישראלית באותה העת. שבוע לאחר מכן, בתחרות שנערכה במינכן שבגרמניה ב-22 ביולי היא קבעה בריצת 3000 מטר תוצאה עדיפה על השיא הישראלי 9:18.4 דקות, אך תוצאה זו לא מוכרת מאחר שהיא רצה עם גבר. שבועיים לאחר מכן, בתחרות שנערכה בהדר יוסף ב-5 באוגוסט היא קבעה בריצת מייל שיא ישראלי חדש של 4:46.1 דקות (הנוכחי, 2013), שיפור לשיא הטרי בן שבועיים של זהבה שמואלי (4:52.4 דקות). שבוע לאחר מכן, באליפות העולם בריצת 3000 מטר, שנערכה בסיטארד שבהולנד ב-14 באוגוסט היא סיימה במקום 15 מתוך 22 רצות בתוצאה של 9:26.70 דקות.

אלופת המכביה

באליפות ישראל שנערכה בתחילת יולי 1981 זכתה מאירי בשתי מדליות זהב, בריצת 800 מטר בתוצאה של 2:12.11 דקות, לפני זהבה שמואלי (2:13.35 דקות) ורחל הלה (2:14.43 דקות) ובריצת 1500 מטר בתוצאה של 4:25.7 דקות, לפני שמואלי (4:27.2 דקות) ומזל שלום (4:53.3 דקות). שבוע לאחר מכן, בתחרות האתלטיקה של המכביה ה-11 שנערכה בתל אביב היא זכתה ב-3 מדליות זהב הייתה לאתלטית המצטיינת של המשחקים. מדליות זהב בריצת 800 מטר בתוצאה של 2:09.66 דקות, לפני שמואלי (2:10.18 דקות), בריצת 1500 מטר בשיא מכביה חדש של 4:26.81 דקות (הנוכחי, 2017), לפני שמואלי (4:28.59 דקות) ובריצת 3000 מטר בשיא מכביה חדש של 9:27.81 דקות(הנוכחי, 2013).
בשנת 1984 פרשה מאירי מספורט תחרותי.

חייה האישיים

מאירי נישאה למארק כהן, יהודי קנדי, ועברה לגור יחד איתו בקנדה. הזוג התגרש והיא חזרה לארץ. היא נישאה בשנית, לדן פלמר, מנישואים אלו נולדו לזוג שני ילדים, גיא ושלי.
EKS RX

EKS RX היא קבוצת מרוצי מכוניות שוודית המתחרה באליפות העולם בראלי-קרוס. הקבוצה הוקמה בשנת 2014 על ידי מטיאס אקסטרום והחלה להתחרות באליפות העולם שנה לאחר מכן. בשנת 2017 הודייה חברת אאודי על מתן תמיכה מלאה לקבוצה ושמה שונה ל-EKS אאודי ספורט.
הקבוצה זכתה פעם אחת באליפות הנהגים ופעם אחת באליפות היצרנים (2016).

היסטוריה

הקבוצה החלה את פעילותה בשנת 2014 והשתתפה במספר מרוצים במסגרת אליפות העולם בראלי-קרוס ואליפות אירופה. בשנת 2015 הצטרפה באופן מלא לאליפות וסיימה במקום החמישי באליפות היצרנים. עונה לאחר מכן זכה אקסטרום באליפות הנהגים ויחד עם תומאס הייקינן זכתה הקבוצה גם באליפות היצרנים. בעונת 2017 צירפה הקבוצה את ריניס ניטיס כנהג שלישי באליפות. את העונה סיימה במקום השלישי. בסיום העונה עזבו הייקינן וניטיס את הקבוצה ובמקומם הצטרף אנדראס בקרוד.
שמעון אליטוב

ביוגרפיה

נולד בעיר העתיקה בירושלים לרבי יוסף רחמים ושושנה בתו של הדיין מאיר אבוטבול מקזבלנקה. למד בתלמוד תורה שעל יד ישיבת פורת יוסף, בתש"ח הכניס אותו הרב אלחנן פרלמוטר ללמוד בישיבת נובהרדוק בחדרה. בתשי"ב הצטרף לחסידות חב"ד ועבר ללמוד בישיבת תומכי תמימים בלוד. בשנת תשט"ז החל ללמד בישיבה זו בכיתת הצעירים.
בין השנים תשי"ז לתשי"ט שימש כמחנך בכפר חב"ד.
בי"ג באב תשי"ח (1958) התחתן עם מזל בת הרב משה בוסקילה מרבני גבעת אולגה בחדרה, בפרדס בחצר הישיבה ובשנת תש"כ החל לשמש כמחנך בקריית גת ושנה לאחר מכן עבר לחנך בברוש.
בשנת תשכ"ח נסע לשלוש שנות שליחות למטרות שחיטה ביוגוסלביה וברומניה הקומוניסטית, בשנת תש"ל נסע לאותה מטרה בארגנטינה, לאחר שהחל למסור גם שיעורי תורה במקום התמנה לרב הקהילה החלאבית הגדולה "סוכת דוד" בבואנוס איירס.
בסוף שנת תשל"ח שב לארץ ישראל ופתח ישיבה למקצועות קודש עבור נוער חרדי במצוקה וכולל אברכים בשם "אור מאיר חב"ד" (על שם אחיו הגדול הרב מאיר אליטוב, שהיה ראש ישיבה בשדה יעקב וישיבת הראשון לציון ונספה בתאונת דרכים).
בשנת תשמ"א (1981) התמודד ברשימת פועלי אגודת ישראל לכנסת, אך לא נבחר. במקביל לכהונתו כראש ישיבה שימש ברבנות של כמה קהילות בירושלים. מסר הרצאות בחסידות ובחינוך ברחבי הארץ ובתחנות רדיו, בעיקר בערוצי מורשת של קול ישראל. בשנות ה-90 היה לו שיעור תניא קבוע שמסר בערוץ קול הנשמה. כיום מוסר מדי יום שישי
שיעורים ברדיו קול חי.
בשנת תש"נ שב לשנה לארגנטינה ושימש כרב קהילת שערי תפילה בבואנוס איירס וכמנהל תלמוד תורה חב"ד המקומי.
בשנת תשנ"א שב לארץ ישראל והקים מחדש את ישיבתו בשם עוז מאיר חב"ד בשכונת סנהדריה בירושלים.
בסוף שנות התשעים נבחר לשמש כרב המועצה האזורית מטה בנימין. משמש גם בתפקידים: נשיא ארגון אחווה העולמי, סגן נשיא חברא קדישא חסידים בירושלים ועוד.
בשנת תשס"ח (2008) נבחר למועצת הרבנות הראשית, והיה הראשון מבין כל המועמדים. ובשנת תשע"ד נבחר שוב במקום הראשון ברבנים הספרדים. תפקידו ברבנות הראשית הוא יו"ר ועדת רבנים וקהילות בתפוצות. נבחר שוב בספטמבר 2018.
בשנת 2012 התמנה כרבה של מבשרת ציון בפועל, ובחודש אוגוסט 2014 התמנה לתפקיד רב העיר ירושלים לקראת שנת השמיטה למשך שלושה חודשים עד לבחירות שהתקיימו לתפקיד רב העיר.
בשנת 2015 התמנה לראשות כולל אברכים המשלבים לימוד הלכה וחסידות בשכונת גאולה בירושלים.בתשע"ט נוסף לו השם "חיים" כסגולה לרפואה, לאחר מצב רפואי קשה.
רחל נריה

ביוגרפיה

נולדה בליטא לחיים מאיר ודבורה גיטלסון. בשנת 1935 עלתה לארץ ישראל. למדה היסטוריה ופילוסופיה באוניברסיטה העברית. בתחילת שנות ה-40 נישאה לרב משה צבי נריה, מייסד וראש ישיבות בני עקיבא.
בתחילת שנות ה-50 הצטרפה לבעלה בהקמת בית ספר לנוער ממשפחות מצוקה במושב חרב לאת וניהלה אותו בהתנדבות במשך למעלה מעשור. עד סוף ימיה היא שימשה יושבת ראש העמותה המנהלת את המוסד, שבו לומדים מאות תלמידים, רובם יוצאי אתיופיה ומדינות חבר העמים.
הרבנית נריה הייתה מחלוצי הפעילים בתחום ההסברה של קדושת הבית היהודי וטהרת המשפחה. במשך שנים רבות ערכה מאות כינוסי הסברה לבני נוער והשתלמויות למורים ולמדריכים. כמו כן פרסמה ספרים, חוברות ומאמרי הסברה בנושא שהופצו במהדורות רבות ואף תורגמו לשפות זרות. החוברת "נישואין של אושר" שכתבה ב-1981 מופצת בשפות רבות על ידי המרכז הארצי לטהרת המשפחה בישראל ומחולקת על ידי המועצות הדתיות לכלות ביום חופתן.
הייתה בין המייסדים של המועצה לתרבות המשפחה היהודית, שפעלה לשימור מוסד המשפחה וחיזוק יסודות הבית היהודי לנוכח השפעת התרבות המערבית. בין חבריה היו רחל ינאית בן-צבי והמשורר אבא קובנר. במשך שנים ריכזה הרבנית נריה את פעילות המועצה ויזמה כינוסים וימי עיון לזוגות צעירים וכן פרסומים וחוברות הסברה רעיוניים ומקצועיים.
במשך עשרות שנים הייתה חברת הנהלה של תנועת אמונה וממתווי דרכה.
לאחר פטירת בעלה עסקה הרבנית נריה בשימור ובסידור כתביו שעדיין לא פורסמו. כמו כן התמנתה לחברה בהנהלת פרויקט "לאורו נלך", הכולל פעילות התנדבותית של תלמידי תיכון בנושאי רווחה וחינוך בקהילה. בשנת תשס"ו (2006) זכתה באות הנשיא למתנדב והיא ובעלה נבחרו לשמש כדמויות המופת של החינוך הממלכתי דתי בשנת תשע"ט.
מאז תחילת שנות ה-40 עד פטירתה התגוררה בכפר הרא"ה.

משפחתה

לרבנית נריה שמונה ילדים. בנה הרב נחום נריה הוא ראש מוסדות תורה בציון בירושלים ולשעבר ר"מ בישיבת הכותל. בנה אברהם יצחק נפטר ב-1985. בנה פתחיה היה נשוי לשחקנית החוזרת בתשובה עירית שלג. בתה, אסתר, נשואה לרב יהודה עמיחי, ראש מכון התורה והארץ. נכדה אחיקם עמיחי נהרג בפיגוע בנחל תלם בדצמבר 2007.
וולפגנג זייפן

ילדות וצעירות

וולפגנג זייפן נולד בשנת 1956 בברגהיים על הנהר ארפט במדינת נורדריין-וסטפאליה בגרמניה, בזמנו גרמניה המערבית. את שיעורי הפסנתר ותורת המוזיקה קיבל מהרמן קרלינג. החל משנת 1967 למד בגימנסיה למוזיקה שליד קתדרלת רגנסבורג (Regensburger Domspatzen)
אחר כך בשנים 1973–1976 למד מוזיקה כנסייתית בגרגוריוסהאוס באאכן, וניגן זמן מה בעוגב כנסיית ניקולאוס באאכן. בשנים 1977–1980 ניהל את התזמורת הקאמרית של הסטודנטים באאכן. ב-1978 הקים את המקהלה Capella cantica. בשנים 1976–1983 הוא ניגן בכנסיית סבסטיאן הקדוש בנטטל-לובריך.

המשך פעילותו האמנותית

ב-1983 התמנה זייפן לנגן עוגב של בזיליקת מרים הפונטיפיקלית (אפיפיורית) בקוולאר. הוא ניגן בה על העוגב על שם זייפרט, ופעל גם כמנצח מקהלה ותזמורת, כמורה וכמלחין.
בשנים 1992-1989 לימד זייפן נגינת עוגב בבית הספר הגבוה למוזיקה ולאמנויות הבמה בשטוטגרט ובשנים 2000-1992 בבית הספר הגבוה על שם רוברט שומן בדיסלדורף. בשנת 2000 הוא התמנה לפרופסור לאלתור באוניברסיטה לאמנויות בברלין.
ב-2004 היה לנגן העוגב של כנסיית הזיכרון על שם הקייזר וילהלם בברלין.
בכנסייה זו מנהל זייפן את הפסטיבל הבינלאומי לאלתורים בעוגב ויחד עם הלמוט הפט הוא מנהל את סדרת הקונצרטים לעוגב "מייסטרקונצרטה ברלין" (Meisterkonzerte Berlin). זייפן הוציא לאור מאמרים וספרים על בניית העוגבים ועל האלתורים בעוגב והלחין יצירות רבות למקהלה, עוגב ולהרכבים קאמריים. הוא השתתף בתוכניות רדיו וטלוויזיה והקליט תקליטורים עם אלתורים בעוגב.
בין היתר הוא הופיע בישראל בסדרת הקונצרטים קולות 2000 בכנסיית הדורמיציון בירושלים.
קאחה קאלדזה

ספורט

קאלדזה החל את הקריירה שלו בשנת 1993 כמגן בדינמו טביליסי (1993-1997). יכולותיו המרשימות הביאו להעברתו לדינמו קייב מאוקראינה, בה שיחק בשנים 1998 עד 2000. במשך שנתיים וחצי ששיחק במדי דינמו קייב ערך 63 הופעות והשתכר 280,000 יורו לעונה. ההישג המרשים ביותר של קבוצתו באותו הזמן, הייתה ההעפלה לשלב חצי בגמר של ליגת האלופות, כשברבע הגמר הקבוצה ניצחה את ברצלונה.
בקיץ 2000, קאלדזה עבר לשחק במילאן, בתפקיד מגן וכקשר שמאלי, ועם הזמן הפך למגן שמאלי קבוע בקבוצה, תפקיד בו שיחק עד פרישתו.
ב-2001 נחטף לאבן, אחיו של קאלדזה, והחוטפים ביקשו תמורתו כופר בסך 600,000 דולר. ב-6 במאי 2005, מצאה משטרת גאורגיה שמונה גופות במחוז סוואנתי. המשטרה העריכה שאחת הגופות היא זו של לאבן, אחיו של קאלדזה. במשך כל אותה תקופה, לא היה קאלדזה שחקן יציב בקבוצה, ולפרקים מילאו אחרים את תפקידו בקבוצה.
בשנת 2003 זכה קאלדזה עם מילאן בגביע האיטלקי ובליגת האלופות. בעונת 2003/2004 חגג עימה זכייה בסרייה א'. ב-2007, קאלדזה זכה בליגת האלופות בשנית עם מילאן, לאחר ניצחון הקבוצה בגמר המפעל על ליברפול 2 - 1.
בקיץ 2010 עבר לגנואה לאחר 9 עונות במילאן. ב-2012 לאחר 2 עונות בגנואה הודיע קלאדזה על פרישה ממשחק פעיל.
קאלדזה היה שחקן מפתח בנבחרת גאורגיה, ולזכותו למעלה מ-60 הופעות במדיה.
במוקדמות מונדיאל 2010 במשחק מול נבחרת איטליה הבקיע קאלדזה שני שערים עצמיים.

פוליטיקה

קלאדזה היה חבר תנועת "החלום הגאורגי - גאורגיה דמוקרטית", שנוסדה בידי בידזינה איוואנישווילי בפברואר 2012. 
ב-1 באוקטובר 2012 הוא נבחר לפרלמנט של גאורגיה וב-25 באוקטובר של אותה שנה מונה לתפקיד שר האנרגיה בקבינט של איוואנישווילי.
באוקטובר 2017 התמודד לראשות העיר טביליסי וזכה ב-51% מהקולות.
אנוטקה פינקיורי

אנוטקה פינקיורי (באיטלקית: Enoteca Pinchiorri) היא מסעדה השוכנת ליד בזיליקת סנטה קרוצ'ה בפירנצה, טוסקנה.
הבעלים הם ג'ורג'יו פינקיורי, אוֹצֵר יין במקצועו ואני פיאולדה (נולדה ב-1945), שגדלה בפרומנד דז אנגלה שבניס, בת להורים בתעשיית המלונאות. בגיל 20 עברה אני לפריז, שם הייתה עובדת ממשלה, עברה לאנגליה, ומשם עברה לטוסקנה. היא למדה לבשל בעצמה. ג'ורג'יו פינקיורי, פתח ב-1972 את בר היין אנוטקה נציונלה (Enoteca Nazionale) והוסיף את השם פינקיורי לשמו. פיאולדה, שהגיעה לטוסקנה, הכירה את פינקיורי והייתה הטבחית בבר שלו. בתחילה הם הגישו מאכלים ספורים שליוו יינות גדולים, אותם בחר ג'ורג'יו.
המסעדה זכתה בכוכב אחד במדריך מישלן האדום ב-1982, בשני כוכבים ב-1983, ניקוד עליו שמרה עד לשנת 1993 והחזיקה בו שנתיים, עד שהורדה לשני כוכבים (באותה שנה פתחה את מסעדת אנוטקה פינקיורי בטוקיו), היא זכתה מחדש בשלושה כוכבים בשנת 2004, ניקוד עליו היא שומרת כיום (2010). היא נכללת ברשת רלה א שאטו מאז שנת 1983.
המסעדה נבחרה במקום ה-44 ברשימת 50 המסעדות הטובות בעולם לשנת 2003, במקום ה-48 בשנת 2005, במקום ה-29 בשנת 2006, במקום 41 בשנת 2007 ובמקום ה-32 בשנת 2008. היא נכללת במדריך השולחנות הגדולים בעולם.
השפים הם אני פיאולדה, איטלו באסי וריקרדו מונקו. מרתף היין של המסעדה הוא מהגדולים בעולם והוא מכיל 4,000 סוגי יינות שונים ו-150,000 בקבוקים, בעיקר איטלקיים, צרפתיים וקליפורניים, כש-200 יינות מוצעים לשתייה בכוס.